ai4bharat/Pralekha huggingface dataset:
பாதுகாப்பு அமைச்சகம்
இந்தியா-வங்கதேச கடற்படைகளின் கூட்டு பயிற்சி நாளை தொடக்கம்
இந்தியா-வங்கதேச கடற்படைகளின் 2வது கூட்டு பயிற்சி வடக்கு வங்க கடல் பகுதியில் நாளை தொடங்குகிறது.
‘பாங்கோசாகர்’ என்ற பெயரில் இந்தியா, வங்கதேசம் கடற்படைகள் இடையே கடந்தாண்டு முதல் கூட்டு பயிற்சி தொடங்கியது.
இந்நிலையில் இரு நாடுகள் இடையேயான 2வது கூட்டு பயிற்சி வடக்கு வங்க கடல் பகுதியில் நாளை தொடங்குகிறது.
இந்திய கடற்படையின் ஐஎன்எஸ் கில்டன், குக்ரி போர் கப்பல்களும், விமானங்கள் மற்றும் ஹெலிகாப்டர்கள் இதில் பங்கேற்கின்றன. இதே போல் வங்க தேச போர்க்கப்பல்களும் இந்த கூட்டு பயிற்சியில் பங்கேற்கின்றன.
இந்த கூட்டு பயிற்சி முடிந்த பின் இரு நாட்டு கடற்படைகளும் இணைந்து மேற்கொள்ளும் கூட்டு ரோந்து பயிற்சிகள் வரும் 4 மற்றும் 5ம் தேதிகளில் நடக்கின்றன. சர்வதேச கடல் எல்லை பகுதியில் சட்டவிரோத நடவடிக்கைகளை தடுக்கும் ரோந்து பணியில் இரு நாட்டு கடற்படைகளும் இணைந்து செயல்பட இந்த கூட்டு ரோந்து பயிற்சி மேற்கொள்ளப்படுகிறது.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1661064
தேர்தல் ஆணையம்
கர்நாடக சட்டமன்ற தேர்தலை முன்னிட்டு இதுவரை ரூ. 375.61 கோடி மதிப்பிலான பொருட்கள் பறிமுதல்
சட்டமன்ற தேர்தல் நடைபெற உள்ள கர்நாடக மாநிலத்தில் மே 8, 2023 வரை ரூ. 375.61 கோடி மதிப்பிலான பொருட்களை தேர்தல் ஆணையம் பறிமுதல் செய்துள்ளது. இது கடந்த 2018 சட்டமன்ற தேர்தலின் போது பறிமுதல் செய்யப்பட்ட பொருட்களின் மதிப்பை விட  4.5 மடங்கு கூடுதலாகும்.
பறிமுதல் செய்யப்பட்ட பொருட்களில் ரூ. 147.46 கோடி ரொக்கம், ரூ. 96.60 கோடி மதிப்புள்ள விலை மதிப்பிலான உலோகங்கள், ரூ. 24.21 கோடி மதிப்பில் இலவசப் பொருட்கள், ரூ. 83.66 கோடி மதிப்பிலான மதுபானம், ரூ. 23.67 கோடி மதிப்பில் போதைப் பொருட்கள் உள்ளிட்டவை இந்த பறிமுதலில் அடங்கும்.
மார்ச் மாதத்தின் இரண்டாவது வாரத்தில் தேர்தல் ஆணையம் மேற்கொண்டிருந்த பயணத்திற்கு பிறகு தேர்தல் தேதி அறிவிக்கப்பட்ட நாள் வரை பல்வேறு அமலாக்க முகமைகளால் ரூ. 83.78 கோடி மதிப்பிலான பொருட்கள் பறிமுதல் செய்யப்பட்டன. தேர்தல் நடத்தை விதிமுறை அமலுக்கு வந்த பிறகு ரூ. 288 கோடி மதிப்பிலான சொத்துக்கள் பறிமுதல் செய்யப்பட்டுள்ளன. இதையடுத்து மாநிலம் முழுவதும் தேர்தல் ஆணையம் கண்காணிப்பை தீவிர்படுத்தி உள்ளது.
கர்நாடகாவின் அண்டை மாநிலங்களான தமிழ்நாடு, மகாராஷ்டிரா, கோவா, தெலங்கானா, ஆந்திர பிரதேசம் மற்றும் கேரளாவின் எல்லைப் பகுதிகளில் சட்டம் ஒழுங்கு நிலை குறித்து கடந்த மே 1-ஆம் தேதி தேர்தல் ஆணையம் ஆய்வு செய்திருந்தது, குறிப்பிடத்தக்கது.
PIB Headquarters
பணியாளர் தேர்வாணையத்தின் ஹிந்தி தேர்வுகள்
மத்திய அரசின் பணியாளர் தேர்வாணையம் இந்த ஆண்டுக்கான இளநிலை ஹிந்தி மொழிபெயர்ப்பாளர், முதுநிலை ஹிந்தி மொழிபெயர்ப்பாளர், ஹிந்தி பேராசிரியர்களைத் தேர்வு செய்ய கணினி அடிப்படையில் தேர்வுகளை  நடத்தவுள்ளது.
தென்மண்டலத்தில் 5,135 பேர் தேர்வுக்கு அனுமதிக்கப்படுவார்கள். தமிழ்நாட்டில் சென்னை, ஆந்திராவில் விஜயவாடா, தெலங்கானாவில் ஹைதராபாத் ஆகிய 3 நகரங்களில் எட்டு மையங்களில் வரும் 26-ஆம் தேதி காலை 10 மணி முதல் நண்பகல் 12 மணி வரை நடைபெறும்.
தேர்வு நடைபெறுவதற்கு நான்கு நாட்கள் முன்பிருந்து மின்னணு நுழைவுச் சான்றிதழ்களை இணையதளத்திலிருந்து பதிவிறக்கம் செய்து கொள்ளலாம். விண்ணப்பங்களில் குறிப்பிடப்படும் மின்அஞ்சல் முகவரிக்கோ அல்லது தொலைபேசிக்கு குறுந்தகவலாகவோ அதன் விவரங்கள் அனுப்பப்படும்.
கைக்கடிகாரங்கள், புத்தகங்கள், துண்டுச்சீட்டுகள், சஞ்சிகைகள், மின்னணு உபகரணங்கள்  ஆகியவற்றை எடுத்துச் செல்ல தேர்வு அரங்கில் அனுமதி கிடையாது. இந்தக் கருவிகளை யாராவது தேர்வறையில் வைத்திருந்தால் அவர்களது விண்ணப்பம் ரத்து செய்யப்படுவதுடன், 3 முதல் 7 ஆண்டுகளுக்கு தேர்வெழுதத் தடைவிதிக்கப்படும். எனவே விண்ணப்பதாரர்கள், தடை செய்யப்பட்ட இந்தப் பொருட்களைக் கொண்டுவர வேண்டாம் என்று அறிவுறுத்தப்படுகிறார்கள்.
மின்னணு நுழைவுச் சான்றிதழ் மற்றும் அசல் அடையாள ஆவணத்தை தேர்வெழுதுவோர் கொண்டுவர வேண்டும். பிறந்த தேதி, நுழைவுச் சான்றிதழ், புகைப்படத்துடன் கூடிய அடையாள அட்டை ஆகியவை சரியாகப் பொருந்தாவிட்டால் அத்தகைய விண்ணப்பதாரர்கள் தேர்வுக்கு அனுமதிக்கப்படமாட்டார்கள்.
இதுகுறித்த மேலும் விவரங்களுக்கு, தென்மண்டல அலுவலக உதவி எண்களை  தொடர்பு கொள்ளலாம் என்று பணியாளர் தேர்வாணையத்தின் இணைச் செயலர் மற்றும் தென்மண்டல இயக்குநர் திரு. கே. நாகராஜா வெளியிட்டுள்ள செய்திக் குறிப்பில் தெரிவித்துள்ளார்.
.
உள்துறை அமைச்சகம்
ஜம்மு காஷ்மீர் இடஒதுக்கீடு  அவசரச் சட்டம் 2019-க்கு மத்திய அமைச்சரவை ஒப்புதல்
“ஜம்மு காஷ்மீர் இட ஒதுக்கீடு  அவசரச் சட்டம் இந்திய குடியரசுத் தலைவரால் வெளியிடப்படுவதற்கான ஜம்மு காஷ்மீர் அரசின் பரிந்துரைக்கு பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டது. ஜம்மு காஷ்மீர் இடஒதுக்கீடுச் சட்டம் 2004-க்கிற்கான திருத்தங்களின் காரணமாக சர்வதேச எல்லைக்கு அருகே உள்ள பகுதிகளில் வாழும் மக்கள், எல்லைக் கட்டுப்பாட்டுக்கோட்டுக்கு அருகில் வாழும் மக்களுக்கான இடஒதுக்கீட்டின் வரம்புக்குள் கொண்டுவரப்படுவார்கள்.
தாக்கம்
அவசரச் சட்டத்தின் பிரகடனம், சர்வதேச எல்லைக்கு அருகில் உள்ள பகுதிகளில் வாழும் மக்கள், எல்லைக்கட்டுப்பாட்டுக் கோட்டுக்கு அருகில் வாழும் மக்களுக்கான இடஒதுக்கீட்டின் வரம்புக்குள் கொண்டுவரப்படுவதற்கு வழி வகுக்கும்.
----
(Visitor Counter : 79
சிறுபான்மையினர் நலன் அமைச்சகம்
நாட்டின் சிறிய நகரங்கள் மற்றும் தொலைதூரப் பகுதிகளைச் சேர்ந்த கைவினைஞர்களின் பாரம்பரியத் திறனை தேசியம் மற்றும் சர்வதேச அளவில் அங்கீகரிக்க “ஹுனார் ஹாட்” வாய்ப்பளித்துள்ளதாக மத்திய சுற்றுச்சூழல், வனம், பருவநிலை மாற்றம் & தொழிலாளர் மற்றும் வேலைவாய்ப்புத் துறை அமைச்சர் திரு பூபேந்தர் யாதவ் தெரிவித்துள்ளார்
புதுதில்லி ஜவஹர்லால் நேரு விளையாட்டரங்கில் 35-வது “ஹுனார் ஹாட்” எனப்படும் கைவினைப் பொருள் கண்காட்சி மற்றும் விற்பனையை மத்திய சுற்றுச்சூழல், வனம், பருவநிலை மாற்றம் & தொழிலாளர் மற்றும் வேலைவாய்ப்புத் துறை அமைச்சர் திரு பூபேந்தர் யாதவ் இன்று  தொடங்கி வைத்தார். நிகழ்ச்சியில் பேசிய அவர், இந்தக் கண்காட்சியில் நாட்டின் அனைத்துப் பகுதி மற்றும் சமுதாயத்தின் அனைத்துப் பிரிவுகளையும் சேர்ந்த கலைஞர்கள் மற்றும் கைவினைஞர்கள் தனித்துவத் திறமை பெற்றவர்கள் என்றார். இந்தத் திறமையை மேலும் ஊக்குவிப்பதில் “ஹுனார் ஹாட்” முக்கியப் பங்கு வகிப்பதாகவும் அவர் கூறினார்.
கலாச்சாரம், கைத்திறன் மற்றும் புதுமைப் படைப்புகளின் சங்கமமாக “ஹுனார் ஹாட்” திகழ்வதாகவும் திரு யாதவ் தெரிவித்தார். அத்துடன் இந்திய கைவினைஞர்களை வளர்ச்சிப் பாதைக்கு கொண்டு வந்து அவர்களுக்கு நிதி வாய்ப்புகளை அளிப்பதாகவும் அவர் குறிப்பிட்டார்.
நிகழ்ச்சியில் பேசிய மத்திய கலாச்சாரத்துறை மற்றும் வெளியுறவுத்துறை இணை அமைச்சர் திருமதி மீனாட்சி லேஹி, இது போன்ற கண்காட்சிகள் இந்திய கலாச்சாரம் கலைக்கு புதிய சக்தியை அளித்து ஊக்குவிப்பதோடு நாட்டின் ஆன்மாவை உயிர்ப்புடன் வைத்திருப்பதாகவும் தெரிவித்தார்.
மத்திய சிறுபான்மையின நலத்துறை அமைச்சர் திரு முக்தார் அபாஸ் நக்வி பேசுகையில், இந்த “ஹுனார் ஹாட்” கண்காட்சி இந்திய கலை மற்றும் கைவினைத் தொழில் பாரம்பரியத்தை பாதுகாத்து பேணிக்காத்து மேம்படுத்துவதற்கான சரியானத் தளமாக திகழ்கிறது என்றார். மேலும் உள்நாட்டு உற்பத்திப் பொருட்களுக்கு புதிய சக்தி மற்றும் சந்தை வாய்ப்புகளை ஏற்படுத்தித் தருவதாகவும் இது திகழ்கிறது என திரு முக்தார் அபாஸ் நக்வி தெரிவித்தார்
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1784586
-----
(Visitor Counter : 132
பாதுகாப்பு அமைச்சகம்
கிழக்கு லடாக்கில் தற்போதைய நிலைமை
எல்லைக் கட்டுப்பாட்டு கோட்டில் நிலைமையை எளிதாக்க இந்தியா உறுதி பூண்டுள்ள சமயத்தில், பதற்றத்தை உண்டாக்கும் வேலைகளில் சீனா தொடர்ந்து ஈடுபட்டு வருகிறது.
எந்த ஒரு சூழ்நிலையிலும், எல்லைக் கோட்டை தாண்டவோ அல்லது துப்பாக்கி சூடு உள்ளிட்ட பதற்றத்தை உண்டாக்கும் செயல்களில் ஈடுபடவோ இந்திய ராணுவம் முயற்சிக்கவில்லை.
ஆனால், சீன ராணுவம் ஒப்பந்தங்களை மீறுவதோடு மட்டுமில்லாமல், பதற்றத்தை உண்டாக்கும் வேலைகளிலும் ஈடுபட்டு வருகிறது. ராணுவம், அதிகாரிகள் மற்றும் அரசியல் ரீதியான பேச்சுவார்த்தைகள் தொடர்ந்து நடந்து வரும் நிலையில் இது போன்ற செயல்களில் அது ஈடுபட்டு வருகிறது.
சமீப நிகழ்வாக, 2020 செப்டம்பர் 07-ஆம் தேதி அன்று எல்லைக்கட்டுப்பாட்டு கோட்டுக்கு அருகில் உள்ள நம்முடைய ராணுவ நிலைக்கு அருகில் வந்த சீனப் படைகள் விரட்டியடிக்கப்பட்டன. நமது படைகளை அச்சுறுத்துவதற்காக சீன ராணுவம் வானத்தை நோக்கி சுட்டது. ஆனால், இத்தகைய தூண்டி விடும் போக்குக்கு இடையிலும், நமது படைகள் பொறுமை காத்து, பொறுப்புடன் நடந்து கொண்டன.
அமைதியைப் பேண உறுதி பூண்டுள்ள அதே வேளையில், தேசிய ஒருமைப்பாட்டையும், இறையாண்மையையும் பாதுகாக்க இந்திய ராணுவம் உறுதியாக உள்ளது.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
https://pib.gov.in/PressReleasePage.aspx?PRID=1652202
பிரதமர் அலுவலகம்
லடாக் மக்களின் வாழ்க்கையை எளிதாக்க அனைத்து விதமான முயற்சிகளிலும் ஈடுபடுவோம்: பிரதமர்
லடாக் மக்களின் வாழ்க்கையை எளிதாக்குவதற்கான உறுதிப்பாட்டை பிரதமர் திரு நரேந்திர மோடி மீண்டும் வலியுறுத்தியுள்ளார். லடாக் மக்களவை உறுப்பினர் ஜம்யாங் செரிங் நம்கியால் ட்விட்டருக்கு பிரதமர் அளித்துள்ள பதிலில், லடாக்கிற்கு அனைத்துவித கால நிலைக்கும் ஏதுவான வகையில் இணைப்பை வழங்குவதற்காக 4.1 கிலோமீட்டர் நீளம் ஷிங்குன் லா சுரங்கப்பாதை கட்டுமானத்திற்காக ரூ.1681.51 கோடிக்கு ஒப்புதல் அளித்தது குறித்து அம்மக்களின் மகிழ்ச்சியை மக்களவை உறுப்பினர் தெரியப்படுத்தியுள்ளார் என்றார்.
இது குறித்து பிரதமர் தமது ட்விட்டர் பதிவில் தெரிவித்திருப்பதாவது:
”லடாக் மக்களின் வாழ்க்கையை எளிதாக்க அனைத்து விதமான முயற்சிகளிலும் ஈடுபடுவோம்”
பிரதமர் அலுவலகம்
பின்லாந்து பிரதமருடன் பிரதமர் மோடி தொலைபேசி மூலம் உரையாடல்
பின்லாந்து நாட்டின் பிரதமர் திரு. ஜூகு சிபிலாவை பிரதமர் திரு. நரேந்திர மோடி திங்கட்கிழமை தொலைபேசியில் தொடர்புகொண்டு உரையாடினார்.
வரலாற்று சிறப்பு மிக்க சரக்கு மற்றும் சேவை வரியினை வெற்றிகரமாக நடைமுறைப்படுத்திய பிரதமர் மோடிக்கு பின்லாந்து பிரதமர் சிபிலா வாழ்த்து தெரிவித்தார்.
கடந்த 2016, பிப்ரவரியில் மும்பையில் நடைபெற்ற “இந்தியாவில் உற்பத்தி செய்வோம்“ வார கொண்டாட்டத்தில் பங்கேற்பதற்காக இந்தியாவிற்கு வருகை தந்த பிரதமர் சிபிலாவுடன் பிரதமர் மோடி மேற்கொண்ட சந்திப்பிற்குப் பிறகு இரு தரப்பு உறவுகளில் ஏற்பட்டுள்ள முன்னேற்றம் குறித்து இரு தலைவர்களும் உரையாடினர். மேலும், இரு நாடுகளுக்கும் இடையே உள்ள இரு தரப்பு வர்த்தகம் மற்றும் முதலீட்டு உறவுகளை மேலும் வலுப்படுத்துவது குறித்து இரு தலைவர்களும் விவாதித்தனர்.
குறு சிறு மற்றும் நடுத்தர தொழில் துறை அமைச்சகம்
காதி கிராமத் தொழில் ஆணையம் அருணாச்சலப் பிரதேசத்தின் முதல் பட்டு உற்பத்திப் பயிற்சி மற்றும் உற்பத்தி மையத்துடன் காதி சுற்றுலாவை இணைக்க நடவடிக்கை எடுத்து வருகிறது.
அருணாச்சலப் பிரதேசத்தில் உள்ள தொலைதூரப் பழங்குடி கிராமமான சுல்லுவின்  சுழல் மற்றும் நெசவு நடவடிக்கைகள் விரைவில், காதி மற்றும் கிராமத் தொழில் ஆணையத்துடன்  இணைந்து மாநிலத்தில் பட்டுக்கான முதல் வகையான பயிற்சி மற்றும் உற்பத்தி மையத்தைத் திறக்க உள்ளது. ஆறு மாதங்களுக்கு முன்பு அடிக்கல் நாட்டப்பட்ட இந்த மையம் செப்டம்பர் முதல் வாரத்தில் தொடங்கப்படும். காதி மற்றும் கிராமத் தொழில் ஆணையம்  பாழடைந்த பள்ளிக் கட்டிடத்தைப் புதுப்பித்து பயிற்சி மற்றும் உற்பத்தி மையமாக மாற்றியுள்ளது. பள்ளிக் கட்டிடம் காதி மற்றும் கிராமத்தொழில் ஆணையத்திற்கு  அருணாச்சலப் பிரதேச அரசின் கல்வித் துறையால் வழங்கப்பட்டுள்ளது.
கைத்தறி, சர்கா, சில்க் ரீலிங் மெஷின்கள் மற்றும் வார்பிங் டிரம்ஸ் போன்ற இயந்திரங்கள் ஏற்கனவே வந்துவிட்டன, இயந்திரங்களை நிறுவுவது முழு வீச்சில் நடைபெறுகிறது. பயிற்சியைத் தொடங்க சுல்லு  கிராமத்தைச் சேர்ந்த 25 உள்ளூர் கைவினைஞர்களின் முதல் பிரிவு தேர்வு செய்யப்பட்டுள்ளது.
\
Ziro சுற்றுலா இடத்திற்கு வருகை தரும் சுற்றுலாப் பயணிகளுடன் இந்த மையத்தை இணைப்பதையும் காதி மற்றும் கிராமத் தொழில் ஆணையம்  நோக்கமாகக் கொண்டுள்ளது. இதனால் உள்ளூர் கைவினைஞர்களுக்கு அவர்களின் தயாரிப்புகளுக்கு உறுதியான சந்தையை வழங்குகிறது. சந்தைத் தேவையைப் பூர்த்தி செய்வதை பொறுத்து உற்பத்தி மையத்திற்கு வேண்டிய வசதிகள் செய்து தரப்படும் . ஆரம்ப காலத்திற்கு, காதி மற்றும் கிராமத் தொழில் ஆணையம்  மூலப்பொருள், பயிற்சி, ஊதியங்களுக்கான செலவு, புதிய வடிவமைப்புகளின் முன்மாதிரிகளை உருவாக்குவதற்கான செலவு ஆகியவற்றை வழங்கும்.
குறு சிறு மற்றும் நடுத்தர தொழில் துறை அமைச்சகம்
மகாராஷ்டிராவில் 100 குயவர்களுக்கு பானை செய்யும் மின்சார சக்கரம் அமைச்சர் நிதின்கட்கரி வழங்கினார்
மகாராஷ்டிரா மாநிலத்தின் நந்தட் மற்றும் பர்பானி மாவட்டங்களைச் சேர்ந்த குயவர் குடும்பங்களைச் சேர்ந்த 100 பேருக்கு, பானை செய்யும் மின்சார சக்கரங்களை மத்திய குறு, சிறு மற்றும் நடுத்தர தொழில்துறை அமைச்சர் திரு நிதின் கட்கரி காணொலி காட்சி மூலம் வழங்கினார்.
காதி மற்றும் கிராம தொழில் ஆணையத்தின்  கும்கர்சஷக்திகரன் திட்டத்தின் கீழ், மகாராஷ்டிரா மாநிலத்தின் நந்தட் மற்றும் பர்பானி மாவட்டங்களைச் சேர்ந்த குயவர்களை முன்னேற்றும் நடவடிக்கையாக மத்திய அமைச்சர் திரு நிதின் கட்கரி, பானை செய்யும் மின்சார சக்கரங்களை வழங்கினார். இவர்களுக்கு 10 நாள் பயிற்சியும் வழங்கப்பட்டது.
இந்த மின்சார சக்கரம், குயவர் குடும்பத்தினரைச் சேர்ந்த 400 பேருக்கு பயனளிக்கும். இதன் மூலம் அவர்களின் உற்பத்தியும், வருமானமும் அதிகரிக்கும். இது பிரதமர் திரு.நரேந்திர மோடியின் கனவு.
கேவிஐசியின் கும்கர்சஷக்திகரன் திட்டத்தின் செயல்பாடுகளை பாராட்டிய அமைச்சர் திரு. நிதின் கட்கரி, சுதந்திரத்துக்குப் பின் பானை செய்பவர்களின் வாழ்க்கை தரத்தை மேம்படுத்த, முதல் முறையாக இந்த நடவடிக்கை மேற்கொள்ளப்பட்டுள்ளது என்றார்.
‘‘பானை செய்பவர்களை மேம்படுத்துவது, அழியும் நிலையில் உள்ள பானைத் தொழிலை மீட்பது போன்றவை பிரதமரின் கனவு. கும்கர்சஷக்திகரன் திட்டத்தின் கீழ் முறையான பயிற்சி மற்றும் பானை செய்யும் மின்சார சக்கரம் ஆகியவை வழங்குவது, பானை செய்பவர்களின் உற்பத்தியையும், வருமானத்தையும் பல மடங்கு உயர்த்தும். மகாராஷ்டிரா மற்றும் இதர மாநிலங்களில் உள்ள தொலைதூர பகுதிகளிலும், இத்திட்டம் அமல்படுத்தப்படும்’’ என அமைச்சர் நிதின்கட்கரி கூறினார்.
இந்நிகழ்ச்சியில், பானை செய்யும் கலைஞர்களுடன் மத்திய அமைச்சர் உரையாடினார். அரசின் உதவி பெறுவது மகிழ்ச்சி அளிப்பதாகவும், மின்சார சக்கரம் மூலம் பானை உற்பத்தி அதிகரித்து, வருமானம் 3 முதல் 4 மடங்கு அதிகரிக்கும் என அவர்கள் கூறினர்.
காணொலிக் காட்சி மூலம் கலந்து கொண்ட கேவிஐசி தலைவர் திரு வினய் குமார் சக்சேனா, ‘‘நாடு முழுவதும் இதுவரை 18,000 மின்சார சக்கரங்கள் வழங்கப்பட்டுள்ளதாகவும், இதன் மூலம் 80 ஆயிரம் குயவர்கள் பயனடைந்துள்ளனர். அவர்களின் மாத வருமானம் ரூ.3 ஆயிரத்திலிருந்து, ரூ.10 ஆயிரம் வரை அதிகரித்துள்ளது. பானை செய்பவர்களை மேம்படுத்துவதே கேவிஐசி திட்டத்தின் ஒரே நோக்கம்’’ என கூறினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1668125
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
மீன்வளம், கால்நடைப் பராமரிப்பு மற்றும் பால்வள அமைச்சகத்தின் ஐகானிக் வாரம் இன்று தொடங்கியது
மீன்வளம், கால்நடைப் பராமரிப்பு மற்றும் பால்வள அமைச்சகத்தின் சிறப்பு அம்சங்களுக்கான  வாரம் 2021 டிசம்பர் 20 முதல் 26 வரை கொண்டாடப்படுகிறது. விடுதலைப் பெருவிழா கொண்டாட்டத்தின் கீழ், மீன்வளத் துறை, கீழ்காணும் சிறப்பு நிகழ்ச்சிகளுக்கு ஏற்பாடு செய்துள்ளது.
ஹைதராபாதில் உள்ள தேசிய மீன்வளர்ச்சி வாரியம், மீன்உற்பத்தியுடன் தொடர்புடையவர்கள் மற்றும் மீனவர்களின் சந்திப்பு மற்றும் கலந்துரையாடல்களுக்கு ஏற்பாடு செய்துள்ளது. பள்ளி மற்றும் கல்லூரி மாணவர்களுக்கு மீன்வளம் பற்றிய விழிப்புணர்வு நிகழ்ச்சிகள் மற்றும் நாட்டில் மீன்துறையின் வரலாற்றுச் சிறப்புவாய்ந்த வளர்ச்சிக் குறித்த இணைய தள கருத்தரங்கிற்கும் ஏற்பாடு செய்துள்ளது. நாட்டில் மீனவர்களின் நிலையை மேம்படுத்துவது தொடர்பாக, கருத்தரங்கம் மற்றும் காணொலி நிகழ்ச்சிகளுக்கும் ஏற்பாடு செய்யப்பட்டுள்ளது.
இதேபோன்று, மும்பையில் உள்ள இந்திய மீன்வள நிறுவனம், கொச்சியில் உள்ள CIFNET மற்றும் NIFPHATT மற்றும் பெங்களுருவில் உள்ள மத்திய கடலோர மீன்வளப் பொறியியல் நிறுவனம் போன்ற அமைப்புகளும் பல்வேறு நிகழ்ச்சிகளுக்கு ஏற்பாடு செய்துள்ளன.
“குளிர் நீர் மீன்வளம்” குறித்து 22 ஆம் தேதியும், “மீனவர்களுக்கான கிஷான் கிரெடிட் கார்டு இயக்கம்” குறித்து 23 ஆம் தேதியும் இணைய வழி கருத்தரங்குகளுக்கு மத்திய மீன்வளத்துறை ஏற்பாடு செய்துள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1783412
•••••••••••••••••
(Visitor Counter : 140
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 187.26 கோடியைக் கடந்தது
இந்தியாவில் தற்போது சிகிச்சை பெறுவோரின் எண்ணிக்கை 14,241 ஆக குறைந்துள்ளது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 187.26 கோடிக்கும் அதிகமான  டோஸ்கள் செலுத்தப்பட்டுள்ளன. 2,29,29,662 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 2.57 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி நேற்று, அதாவது 10 ஏப்ரல் 2022 அன்று தொடங்கியது. முதல் நாளில் 2,71,983 பேர் முன்னெச்சரிக்கை தவணை தடுப்பூசியை செலுத்திக் கொண்டனர்.
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.03% ஆக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.75 சதவீதமாக உள்ளது. கடந்த 24 மணி நேரத்தில் 1,589 பேர். குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,25,16,068.
இந்தியாவில் கடந்த 24 மணி நேரத்தில் 2,451 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 4,48,939 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 83.38 கோடி . வாராந்திரத் தொற்று 0.47 சதவீதமாக உள்ளது. தினசரித் தொற்று விகிதம் 0.55 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1818883
சிறப்பு சேவைகள் மற்றும் கட்டுரைகள்
செப்டம்பர் 2-ஆம் தேதி 24-வது உலக தேங்காய் தின கொண்டாட்டங்களை குஜராத்தில் தொடங்கி வைக்கிறார் மத்திய அமைச்சர் திரு நரேந்திர சிங் தோமர்
செப்டம்பர் 2-ஆம் தேதி 24-வது உலக தேங்காய் தின கொண்டாட்டங்களுக்கு தேங்காய் மேம்பாட்டு வாரியம் ஏற்பாடு செய்துள்ளது. குஜராத் மாநிலம் ஜுனாகத்தில் நடைபெறும் கொண்டாட்டங்களை மத்திய வேளாண்மை அமைச்சர் திரு நரேந்திர சிங் தோமர் காணொலிக் காட்சி வாயிலாகத் தொடங்கி வைத்து, விவசாயிகளிடையே உரையாற்றுவார். இது தவிர, ஜுனாகத்தில் வாரியத்தின் மாநில மையத்தை திறந்து வைக்கும் அமைச்சர், தேசிய விருதுகளையும், சிறந்த ஏற்றுமதியாளர்களுக்கான விருதுகளையும் அறிவிப்பார். “மேம்பட்ட எதிர்காலத்திற்கும், வாழ்க்கைக்கும் தேங்காய் வளர்ப்பு” என்பது இந்த ஆண்டு உலகத் தேங்காய் தினத்தின் கருப்பொருளாகும்.
அதே நாளன்று கொச்சியில் நடைபெறும் நிகழ்ச்சி ஒன்றில் மத்திய வேளாண்மை மற்றும் விவசாயிகள் நலன் இணையமைச்சர் திரு கைலாஷ் சவுத்ரி சிறப்பு விருந்தினராகக் கலந்து கொண்டு விருதுகளை வழங்குவார்.
குஜராத்தில் நடைபெறும் நிகழ்ச்சியில் தேங்காய் வளர்ப்பில் ஈடுபட்டுள்ள சுமார் 1000 விவசாயிகளும், அதிகாரிகளும் கலந்து கொள்வார்கள் என்று எதிர்பார்க்கப்படுகிறது. அதேபோல கொச்சியில் நடைபெறும் விழாவில் நாடு முழுவதிலுமிருந்து 500 விவசாயிகளும், வேளாண்மை/ தோட்டக்கலை துறை மற்றும் தேங்காய் வளர்ப்பில் ஈடுபட்டுள்ள மாநிலங்களில் உள்ள வேளாண்மைப் பல்கலைக்கழகங்ளின் உயர் அதிகாரிகளும் பங்கேற்பார்கள். உலக தேங்காய் தினத்தை முன்னிட்டு 'தேங்காய் வளர்ப்பில் சிறந்த வேளாண்மை நடைமுறைகள்’ என்ற சர்வதேச பயிலரங்கும் நடைபெறும். தேங்காய் விளைச்சல் அதிகமாக உள்ள சுமார் 7 முக்கிய நாடுகளைச் சேர்ந்த வல்லுநர்கள் இதில் கலந்து கொள்வார்கள்.
பிரதமர் அலுவலகம்
பிரதமருக்கு பூடான் மன்னரின் வாழ்த்துகள்
இந்தியாவில் நடைபெற்ற 17-வது மக்களவைத் தேர்தலில் வெற்றி பெற்றுள்ள பிரதமர் திரு நரேந்திர மோடிக்கு பூடான் மன்னர் ஜிக்மே கேசர் நாம்கயல் வாங்சுக் நேற்று  வாழ்த்துத் தெரிவித்தார்.
பிரதமர் திரு மோடியின் தலைமையின் கீழ் இந்திய மக்களின் முன்னேற்றத்திற்கும் வளத்திற்கும் தனது நல்வாழ்த்துகளை மன்னர் தெரிவித்துக்கொண்டார்.
மன்னரின் வாழ்த்துகளுக்கு பிரதமர் திரு மோடி நன்றி தெரிவித்தார். பூடானுடனான தனித்துவம் மிக்க சிறப்பான நட்புக்கு இந்திய அரசு உயரிய முக்கியத்துவத்தை அளிப்பதாக பிரதமர் கூறினார். இருநாடுகளுக்கு இடையேயான பங்களிப்பை மேலும் உயரிய நிலைக்கு கொண்டுசெல்ல பூடான் அரசாட்சியோடு தொடர்ந்து பணியாற்ற விரும்பும் இந்திய அரசின் உறுதிப்பாட்டையும் பிரதமர் வலியுறுத்தினார்.
-----------
(Visitor Counter : 79
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
பொது நிர்வாகத்தில் நவீன தொழில்முறைத் திட்ட 46வது மாநாட்டை மத்திய அமைச்சர் டாக்டர் ஜிதேந்திர சிங் தொடங்கிவைத்தார்
கோவிட் பெருந்தொற்றைக் கட்டுப்படுத்தும் பணியில், மாவட்ட ஆட்சியர்கள் மற்றும் குடிமைப் பணி அதிகாரிகளின் பங்கு மகத்தானது என, பிரதமர் அலுவலகம் மற்றும் மத்திய பணியாளர் நலத்துறை இணையமைச்சர்  டாக்டர் ஜிதேந்திர சிங் பாராட்டியுள்ளார்.
இந்தியப் பொது நிர்வாகவியல் கழகம் ஏற்பாடு செய்திருந்த, பொது நிர்வாகத்தில் நவீன தொழில்முறை திட்ட 46-வது மாநாட்டின் தொடக்க நிகழ்ச்சியில், காணொளிக் காட்சி வாயிலாக உரையாற்றிய டாக்டர். ஜிதேந்திர சிங், கொரோனா பெருந்தொற்று பரவத் தொடங்கியதுமே, பிரதமர் திரு.நரேந்திரமோடி ஊரடங்கை அமல்படுத்தியதால், இத்தொற்றுக்கு எதிரான இந்தியாவின் போராட்டம் வலுவானது என்பது நிரூபிக்கப்பட்டுள்ளது என்றார். நிர்வாக ரீதியாக மேற்கொள்ளப்பட்ட முறையான நடவடிக்கைகள், உலகில் மிகக் குறைவான மக்கள்தொகை கொண்ட நாடுகளிலும் காணப்படுவதைப் போன்ற பேராபத்தில் சிக்குவதிலிருந்து இந்தியாவைக் காப்பாற்றியிருப்பதாகக் குறிப்பிட்ட அவர், இந்தியாவின் மக்கள் தொகையும், பரப்பளவும் அதிகமாக இருப்பது, பெரும் சவாலாக இருந்த போதிலும், நாட்டின் நிர்வாகப் பொறுப்பு வகிப்போர், அதனைத் திறம்படக் கையாண்டு வருவதாகவும் தெரிவித்தார்.
கடந்த பல ஆண்டுகளாக பரிணாமம் தொடர்ந்து வந்தாலும், இரும்புத்திரை அகன்று, தற்போது குடிமைப் பணியாளர்கள், பொதுமக்களுடன் பிணைப்பை ஏற்படுத்தி, மக்கள் நலன் சார்ந்த மற்றும் வெளிப்படையான ஆளுகையை வழங்க நடவடிக்கை எடுக்கப்பட்டுள்ளதாகவும் டாக்டர். ஜிதேந்திர சிங் தெரிவித்தார். சாமானிய மக்களின் கோரிக்கைகளை அவர்களின் வீடுகளுக்கே சென்று தீர்த்துவைக்கும் விதமாக, மாவட்ட ஆட்சியர்கள், அடிக்கடி மக்கள் சந்திப்புகளை நடத்தி வருவதாகவும் அவர் கூறினார்.
பிரதமர் நரேந்திரமோடியின் ஆட்சியில், கடந்த 5 முதல் 6 ஆண்டுகளில், தொடர்ச்சியாக பல்வேறு சீர்திருத்தங்கள் மேற்கொள்ளப்பட்டு வருவதை டாக்டர் ஜிதேந்திர சிங் நினைவுகூர்ந்தார். அரசிதழ் பதிவுபெற்ற அதிகாரிகள் சான்றொப்பம் அளித்துவந்த நிலையை மாற்றி, சுய சான்றொப்பம் வழங்க அனுமதித்தது, கீழ்நிலைப் பதவிகளுக்கு நேர்முகத் தேர்வு முறையை ஒழித்தது, 1500-க்கும் மேற்பட்ட தேவையற்ற விதிமுறைகள்/ சட்டங்களை ஒழித்தது, ஐ.ஏ.எஸ். அதிகாரியாகத் தேர்வு செய்யப்படுவோர் தங்களது பணிக்காலத்தின் முதல் மூன்று மாதங்களுக்கு மத்திய அரசின் உதவிச் செயலாளர்களாக பணியாற்ற வேண்டும் என்ற உத்தரவு, ஊழல் தடுப்புச் சட்டத் திருத்தம், சிறப்பாகப் பணியாற்றுவோருக்கான பிரதமரின் பணியாளர் நலன் மற்றும் பொதுமக்கள் குறைதீர்வுக்கான விருது முறையை மாற்றியமைத்தது உட்பட, மே 2014 முதல் மேற்கொள்ளப்பட்டு வரும் பல்வேறு முடிவுகளும், புரட்சிகரமானவை என்றும் அவர் குறிப்பிட்டார். தனிநபரின் பின்னணியைப் பார்க்காமல், அரசின் முன்னோடித் திட்டங்களைச் செயல்படுத்துவோருக்கு, சிறப்பாக பணியாற்றுவோருக்கான விருது வழங்கும் புதிய நடைமுறை, வரலாற்றுச் சிறப்புமிக்கது என்றும் அவர் தெரிவித்தார்.
(Visitor Counter : 159
மத்திய அமைச்சரவை
உத்திரப்பிரதேசத்தில் உள்ள குஷிநகர் விமான நிலையத்தை சர்வதேச விமான நிலையமாக அறிவிப்பதற்கு மத்திய அமைச்சரவை ஒப்புதல்
உத்திரப்பிரதேசத்தில் உள்ள குஷிநகர் விமான நிலையத்தை சர்வதேச விமான நிலையமாக அறிவிப்பதற்கு, பிரதமர் நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. சிராவஸ்தி, கபிலவஸ்து, லும்பினி போன்ற பவுத்த பண்பாட்டு தலங்களின் அருகே குஷிநகர்  அமைந்திருப்பதால், இதனை சர்வதேச விமான நிலையமாக அறிவித்திருப்பது, விமான பயணிகளுக்கு பெரிதும் பயனளிப்பதுடன், இந்தப் பிராந்தியத்தின் உள்நாட்டு/சர்வதேச சுற்றுலா மற்றும் பொருளாதார வளர்ச்சிக்கும் ஊக்கமளிக்கும்.
(
தகவல் மற்றும் ஒலிபரப்பு அமைச்சகம்
தனியார் பண்பலை வானொலிகளுக்கான சிபிசி விளம்பர கட்டண விகிதங்கள் 7 ஆண்டுகளுக்குப் பிறகு தகவல் மற்றும் ஒலிபரப்பு அமைச்சகத்தால் திருத்தி அமைக்கப்பட்டுள்ளன
நாட்டில் பல இந்திய மொழிகளில், பெரும்பாலான மாநிலங்களில் 380-க்கும் அதிகமான தனியார் பண்பலை அலைவரிசைகள் உள்ள நிலையில், தகவல் மற்றும் ஒலிபரப்பு அமைச்சகம், தனியார் பண்பலை வானொலி நிலையங்களின் மூலம் ஒலிபரப்பப்படும் விளம்பரங்களுக்கான புதிய கட்டணங்களுக்கு ஒப்புதல் அளித்துள்ளது. கட்டணக் கட்டமைப்புக் குழுவின் பரிந்துரைகளின் அடிப்படையில், தனியார் பண்பலை வானொலி நிலையங்களுக்கான நியாயமான மற்றும் நிலையான கட்டணக் கட்டமைப்பை உறுதி செய்வதற்கான அமைச்சகத்தின் தற்போதைய முயற்சிகளில் இது ஒரு குறிப்பிடத்தக்க மைல்கல்லாகும்.
டிசம்பர் 2015 முதல் மார்ச் 2023 வரையிலான காலகட்டத்தில் அதிகரித்த இயக்க செலவைக் கருத்தில் கொண்டு 2023 செப்டம்பர் மாதத்தில் அமைச்சகத்தால் அங்கீகரிக்கப்பட்ட புதிய விகிதங்களின் படி, அடிப்படைக் கட்டணத்தில் 43 சதவீதம் அதிகரிக்கப்படுகிறது. இந்த அதிகரிப்பின் மூலம், பண்பலை வானொலி விளம்பரத்திற்கான மொத்த அடிப்படை விகிதம் பத்து வினாடிகளுக்கு 52 ரூபாயிலிருந்து 74 ரூபாயாக உயரும். இது தற்போதைய சந்தை விகிதங்களுடன் சமநிலையை பராமரிப்பதை நோக்கமாகக் கொண்டுள்ளது. மொத்த அடிப்படை வீதத்தின் அதிகரிப்பு நாட்டில் தற்போது செயற்படும் 400 க்கும் மேற்பட்ட சமூக வானொலி நிலையங்களுக்கும் நன்மை பயக்கும்.
அடிப்படை விகிதத்தை மேலும் வலுப்படுத்தி, நகர வாரியான விகிதங்களைக் கணக்கிடுவதற்கு தற்போதுள்ள கட்டண நிர்ணய முறையை தொடர அமைச்சகம் முடிவு செய்துள்ளது.
தனியார் பண்பலை வானொலி நிலையங்களுக்கான கட்டண கட்டமைப்புக் குழு கடந்த ஆண்டு தகவல் ஒலிபரப்பு அமைச்சகத்தால் அமைக்கப்பட்டது, இது கடைசியாக 2015ம் ஆண்டில் திருத்தப்பட்ட புதிய கட்டணங்களை மதிப்பீடு செய்து பரிந்துரைத்தது.